**Коста Рацин**

**(Константин Апостолев Солев)**

**(1909 – 1943)**

Један је од твораца савремене македонске поезије, песник снажног социјалног протеста. Рукопис романа *Опијум* изгубљен је и познат је само по објављеним одломцима.

Књижевни почетак Косте Рацина означен је песмом *Синови глади* и новелом *Резултат* из 1928. године у загребачком часопису *Критика*.

Стиховне целине *Челичном строју, У предвечерје, Из фабрике* у сарајевском часопису *Снага* из 1930. године држе социјални и распирују револуционарни тон.

Кнатата *Ватромет* из 1932. године већ чини праву поетску прокламацију.

На српском је написао циклус интимних песама *Антологија бола* која само сведочи да је он ипак књижевник који је изузетан на простору кантате *Ватромет* коју је објавио у заједничкој збирци са А. Аксићем и Ј. Ђорђевићем.

Ако ови почеци чине његову прву етапу онда друга почиње песмом *Једном раднику* која је објављена у загребачком часопису  *Књижевник* 1936. године. У овој песми он ангажује македонски народни језик – језик који није признаван за јавну и културну комуникацију. Македонски језик пратиће и његове песме *Денови* и *Печал* из 1939, *Селска мака* из 1939, баш као и *Македонски пејзаж* и *Проштавање*, а посебно збирку *Бел*и *мугри* из исте године коју ће објавити у Загребу.

Учествујући у обнови и даљем развоју македонске националне књижевности Рацин је идеју о фолклорном реализму сасвим опсервирао у совјетској књижевној теорији коју је усвојио посредством Максима Горког. Треба имати у виду да његове песме до 1935. године, писане на српском језику, не одају присуство тих фолклорних елемената. Њих одају стихови тек на македонском језику. Песма *До еден работник* која држи општу тему кад говори о тешком положају пролетаријата је ипак само превод једног старијег Рациновог текста на српском језику, *Бити човек*, из 1930. године.

Кад говоримо о његовом фолклорном реализму треба имати у виду да се она дала оваплотити у заљубљеном односу аутора према македонској народној песми, њеном поређењу, ритму и речнику. Управо те чињенице су и одређивале пут нове Рацинове и уопште македонске поезије. Како је народна поезија одређивала и пут нове уметничке то је и Рацин пошао од ње – дуго проучавајући њен стил и експресију. У том је смислу посебно користио *Зборник* Миладиноваца. По његовом виђењу народна поезија и не стиже да разума, она одмах погађа срце, јер је из њега и произашла. Но, ево шта он даље каже о македонској народној песми:

*Песма Македоније је wена молитва, огледало њене душе и њен уздах... Њена песма је једноставна, прожета са неизрециво много туге, пе и једним узбудљивим спокојством у коме има и плача, и патње, али и наде...*

Али, то коришћење стила, версификације, мелодије и лексике мародне поезије код Рацина иде до одређене границе. Он их користи као елементе исказа да би даље песму градио својом инспирацијом и сопственим уметничким средствима.

Налазећи се уз свој народ а ангажован илегалним партијским радом то 1931. године приликом покушаја пребацивања преко границе бива ухапшен у Марибору и интерниран у Велес. То је био почетак сукоба песника и власти који никада више није престајао. Напротив, све се више појачавао тим више што је Рацин постајао све јачи, а његова реч све одлучнија. Већ 1931. године у Загребу излази његов опширан приказ *Хегел*, а 1932, у Скопљу његова песма *Ватромет*.

То је било и време једног његовог успеха. Крајем 1931. године учествује на конкурсу часописа *Литература* за три најбоље новеле домаћих писаца када од 53 приспела прилога његова приповетка *Каменолом* заједно са новелама Ивана Кнежевића, Маријана Јурковића и Милована Ђиласа добија награду. Текст је у првом наредном броју часописа и штампан – 1932. године. У Скопљу, где је од 1933. године радио као каменорезац, коректор дневног листа *Вардар* и уредник партијског органа *Искра*, бива 1934. године ухапшен да би две године провео у сремскомитровачком затвору што је свакако успорило његов рад.

Стваралачку активност је је осетно појачао 1937. године када у загребачком *Изразу* објављује песму *Кадро од живота*. У Загребу му је штампана и варијанта *Тутунови берачи* и *Пејзаж*. Већ 1938. године објављује песму *Смрт астурког рудара* са темом из грађанског рата у Шпанији. Укратко, до краја 1939. године одштампан му је одвојено целокупни материјал из будуће збирке *Бели мугри – Бела свитања*.

Након прогонства из Београда отишао је у Загреб да би у Самобору полулегално, негде пред крај новембра, изашла из штампе и његова збирка *Бели мугри.*

Ова збирка представљала је једну нову фазу у развоју македонске књижевности. Реч је о збирци од 23 лирске творевине где се сваки социјални мотив песме учвршћује конкретном друштвеном појавом. *Ленка* је слика тешких услова рада у дуванским станицама Македоније, *Копачите* је текст расвете беде и глади земљорадника на читницама, дуванским и пиринчаним пољима Повардарја. *Тутуноберачите* је приказ истог факта, *Проштавање* живот печалбара на скелама београдских грађевина и чељустима *града аждаје*. *На Струга дућан да имам* је повест о занатлијама стварних градова у драми одумирања.

Независно од тога што збирка одише подацима о тешком економском животу из ње зраче и јутрења сталне човекове наде и жеље. Она у сваком тренутку зари мотивом Сутра – које Рацин пише великим словом баш као и категорије: Јад, Беда, Резултат, Путоказ, Смисао, Расплет, Садашњост. И то је то сазнање, мотив који стално *улива храброст*. Тако је опис Беде обојен и осећањем побуне – то је протест који се исказује у вису збијеног закључка:

*Кантарот носи лисјето златно,*

*а в гради луто далгите беснат*

*(Тутуноберачите)*

Ако је тачно да Рацин није увек мајстор сваког стиха онда је увек мајстор песме као целовите сугестије. У том смислу као обрасци могу изванредно послужити: *Ленка, Татунчо, Проштавање, Елегии за тебе, Копачите*  као и неке целине из циклуса *На Струга дућан да имам*.

Повест са елементима баладе *Ленка* је својеврстан пример тога. Збијена, стегнута елементима лирске биографије дуванске раднице та спољна материја је видљива као слика у развоју. Цела историја недоживљене и сиромашне младости је обрађена као целина иако сва вредност није у језгровитости колико у поетској повезаности елемената сижеа као и погођеном ритму благог и меког израза.

Боја (месец), покрет (ветар), тон (песма ветра), сугестиван мотив (кошуља), типичан мотив (кошуља беше даровна), место констатације смрти, погођена реч, спорији ритам у завршници и поенти – све то даје драж једног живог и пуног уметничког израза, а слика је израсла и у просторним димензијама – осветљеним екстеријером.

Збирка *Бели мугри* је, дакле, тематски и концепцијски јединствена, са истином једног времена, поезија са револуционарним порукама, идејно ангажована, па у том смислу и тенденциозна. Али и збирка са отклоњеним уопштеностима, реторичним патосима, пренаглашеним лексикама које су биле одлике претходних поетских састава. Унутрашњом конкретношћу и продубљеношћу, као и македонским језиком, збирка је постала до краја сфирмативна.

Реч је о књизи која је изашла полулегално и која је открила сакривене проблеме давши тиме убрзан развој већ покренутим политичким токовима. Убрзо се увидело да збирка *Бели мугри* не представља само и искључиво књижевни догађај.

Њом је завршена једна етапа у стварању Косте Рацина. Друга је имала тек да почне. У лети 1942. године док се налазио на лечењу у Охриду припремао је материјал за нову збирку стихова – мада, на жалост, сачувани кратки писани делови на појединим листићима хартије ни издалека не допуштају да се на основу њих реконструише нека целина те збирке.